ЗэIущIэ нэужьым
Подпалый Сергей,
«Салют»-м и тренер нэхъыщхьэ:
ДыкъыхагъэщIэну
къэдлэжьатэкъым
— Джэгур зэрекIуэкIам тепщIыхьмэ, дыкъыхагъэщIэну къэдлэжьатэкъым. Ди жагъуэ зэрыхъущи, тIэщIэкIа щыуагъэм пенальти къытхуишэри, хьэрхуэрэгъур къыттригъэкIуащ.
ЩIалэхэр зэрызгъэкъуэншэн щIагъуэ щыIэкъым — дэтхэнэ зыми лъэкI къигъэнакъым, ауэ метр пщыкIузыр къытхуэзыхьар зэпкърыхын хуейщ. Абы щыгъуэми Владивосток нэс дыкъикIыжу гъуэгуанэ кIыхь зэрызэпытчам и зэран къыдэкIауэ къыщIэкIынущ. Псалъэм къыдэкIуэу къыхэзгъэщынщи, мыр ещанэу зэкIэлъхьэужьу нэгъуэщI стадионхэм дыщоджэгу. Ар тыншкъым.
Шыпш Тимур,
«Спартак-Налшыкым» и тренер нэхъыщхьэ:
Гугъуехьышхуэ пылъу
— Хуабжьу зэIущIэ гугъут. «Салют»-р мы гъэм япэ дивизионым и командэ нэхъ лъэрызехьэхэм ящыщщ икIи ар хэгъэщIэгъуейт.
Джэгум и япэ Iыхьэр къыдэхъулIакъым. АрщхьэкIэ загъэпсэхуну къикIа иужькIэ, зэхъуэкIыныгъэхэр абы хэтлъхьащ икIи Сирадзе Давид ар къигъэщIэрэщIэжащ. ЕбгъэрыкIуэныгъэхэр нэхъ лъэщ хъуащ икIи текIуэныгъэр къытхуэзыхьа топыр абы кърикIуащ. Сохъуэхъу къыддэщIа псоми.
Хьэтау Ислъам.
